རང་རེའི་བོད་ཀྱི་ལོ་རྒྱུས་གླེང་བའི་སྐབས་སུ་རིག་པ་སྨྲ་བ་འགའ་རེསགནམ་གྱི་ཁྲི་བདུནགྱི་མཚན་གྱི་ཁྱད་ཆོས་ལ་བརྟེན་ནས་མ་རྒྱུད་སྤྱི་ཚོགས་ཀྱི་དུས་སྐབས་སུ་ཡིན་པར་བཤད་ན།མ་རྒྱུད་སྤྱི་ཚོགས་ཀྱི་སྐབས་སུ།རིགས་རྒྱུད་ཚོགས་པ་ཀུན་གྱི་སྲོག་ཤིང་ནི་སྐྱེས་མ་ཡིན་པར་མ་ཟད།སྐྱེས་མ་གང་ཞིག་འཇིག་རྟེན་མཐུན་འཇུག་གི་ལས་ལ་རོལ་ན།སྐྱེས་པ་དེ་ནི་རིགས་རྒྱུད་གཞན་གྱི་མི་ཡིན་དགོས་པ་དང་།གྲོགས་ཡུན་ཡང་རིང་པོ་ཡོད་མི་སྲིད་པས།བྱིས་པ་རྣམས་ནི་ཨ་ཕ་སུ་ཡིན་མི་ཤེསཔའི་དུས་སྐབས་ཤིག་ཡིན་པས་ན།གཉའ་ཁྲི་བཙན་པོའི་མེས་པོ་རྣམས་ཀྱི་གནས་ཚུལ་ནི་དེ་བས་ཀྱང་ཤོད་དཀའ་བའི་གནད་ཅིག་ཏུ་ལྷུང་ངེས་ཡིན་ཡང་།དེ་ལས་ལྡོག་སྟེ་སྐབས་དེ་ཤེད་ཀྱི་གཉའ་ཁྲིའི་ཡབ་དང་མྱེས་པོ་སུ་ཡིན་ལྷང་དུ་འབུས་ནས་ཡོད་ལ།གནས་ངེས་མེད་དུ་འགྲོས་ནས་འཇིག་རྟེན་མཐུན་འཇུག་གི་ལས་ལ་གཞོལ་བའི་འོ་དེ་གུང་རྒྱལ་ཡང་བཙུན་མོ་སུ་ཞིག་དང་འགྲོགས་ནས་སྲས་གང་ཞིག་འཁྲུངས་པའི་སྐོར་ཀྱང་མངོན་སུམ་དུ་གསལ་རྒྱུ་ཡོད་པས་སྐབས་དེ་ནི་མ་རྒྱུད་སྤྱི་ཚོགས་ཀྱི་ཁོངས་སུ་གཏོགས་པར་བཤད་པ་ནི་ཡང་མི་དག་པར་སེམས།